ЗэпыщIэныгъэхэр ягъэбыдэ
КъБР-м и Парламентым щрагъэблэгъащ Тыркумрэ Иорданиемрэ щыпсэу адыгэ ныбжьыщIэ хьэрычэтыщIэхэр. ЗэIущIэм кърихьэлIащ Парламентым и УнафэщIым и япэ къуэдзэ Жаным Руслан, Парламентым и УнафэщIым и къуэдзэ Бозий Натбий, КъБР-м и Парламентым ЩIалэгъуалэ IуэхухэмкIэ, цIыхубэ зэгухьэныгъэхэмкIэ, хъыбарегъащIэ IэнатIэхэмкIэ и комитетым и унафэщI Хьэщхъуэжь Татьянэ, республикэм и Iэтащхьэмрэ Правительствэмрэ я лIыкIуэу КъБР-м и Парламентымрэ суд IуэхущIапIэхэмрэ щыIэ ДыщэкI Мадинэ, Къэбэрдей-Балъкъэрым цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министр Къумахуэ Мухьэдин, ЩIалэгъуалэ палатэм и унафэщI Джаппуев Муссэ сымэ.
ЩIалэгъуалэр псалъэ гуапэкIэ къригъэблэгъащ Жаным Руслан.
Тыркумрэ Иорданиемрэ къикIа адыгэ щIалэгъуалэр депутатхэм я псалъэ щIодэIу. — Нобэ къедгъэблагъэ ныбжьыщIэхэр цIыхубэ лэжьыгъэм фызэрыпыщIар си гуапэщ. Мыпхуэдэ зэIущIэхэр нэхъыбэрэ къызэдгъэпэщыф зэрыхъуам и фIыгъэкIэ, хамэ къэрал щыпсэу ди лъэпкъэгъухэм адэжь щIыналъэм нэIуасэ зыхуащIыну Iэмал яIэщ, — жиIащ абы.
Жанымыр тепсэлъыхьащ КъБР-м и Парламентымрэ Правительствэмрэ я гъэпсыкIэм.
— Къэбэрдей-Балъкъэрыр и Конституцэ зиIэж республикэщ. Парламентыр политикэ парту плIым — «Урысей зэкъуэт», «Захуагъэм и телъхьэ Урысей», «УФ-м и коммунист парт», «Урысейм и либерал-демократхэм я парт» — къагъэщI. Абы и депутат 72-м ящыщу бгъур бзылъхугъэщ, щIалэгъуалэу щы яхэтщ.
ЩIалэгъуалэ палатэр зищIысым тепсэлъыхьащ Джаппуев Муссэ. Апхуэдэуи, «Куначество» проектым хыхьэну гукъы- дэж зиIэхэр иригъэблэгъащ.
Хамэ къэралым къикIа щIалэхэмрэ хъыджэбзхэмрэ упщIэхэр я куэдт. Тыркум, Иорданием, Сирием щыпсэу адыгэхэм адэжь Хэкур псэупIэ яхуэхъужыным лъэпощхьэпо зэрыпылъым зэригъэпIейтейр жиIащ студент, Анкара щыIэ Хасэм и щIалэгъуалэ къудамэм и унафэщI Жылокъуэ Беслъэн.
Жаным Руслан къыхигъэщащ а Iуэхум гугъуехьхэр зэрыпыщIар. КъБР-ми, КъШР-ми, Адыгэ республикэми я унафэщIхэм а Iуэхухэм я нэIэ зэрытетыр, Дунейпсо Адыгэ Хасэми абы теухуауэ куэд зэфIигъэкIыну зэрыхунэсар.
— Хамэ къэрал щыпсэу адыгэ щIалэгъуалэм яфIэгъэщIэгъуэнщ адэжь щIыналъэм пыщIа дэтхэнэ Iуэхури. Ахэр щIохъуэпс я гупсысэрэ зэфIэкIрэ Хэкум щагъэлъэгъуэну, псалъэм папщIэ, экономикэм, спортым епхауэ. Ар дауэ зэдгъэхъулIэну? — щIэупщIащ Иорданием щыщ хьэрычэтыщIэ ныбжьыщIэ Ансокъуэ Инал.
Абы жэуап иритащ Бозий Натбий.
— Ди жагъуэ зэрыхъущи, адыгэ лъэпкъым игъэва гугъуехьхэм дызэкIэрачащ. Лъэпкъым и Iыхьэ пщIанэщ Хэкум къинэжыфар. Ауэ щыхъукIи, иужьрей зэманым дызэрыщIэну, дызэкIэлъыкIуэну нэхъ къыдэхъулIэ хъуащ. Куэди къэIэпхъуэжауэ мыбы щопсэу, лэжьыгъэ IэнатIэхэр, езыхэм я хьэрычэт Iуэхухэр яIэжу. Зыгуэрхэри Урысейм и цIыху хъужащ, нэгъуэщIхэри къэралитIым щыпсэуну хуиту дэфтэр яIэщ. Инвестицэ, хьэрычэт щIэным я IуэхукIэ ди къэралым и щытыкIэр тэмэмщ. Ауэ абы папщIэ мыбы щыIэ хабзэхэм ущыгъуэзэн хуейщ. Псом нэхърэ нэхъапэр ди зэпыщIэныгъэхэр дгъэбыдэнырщ. ДызэIущIэурэ, дызэпсалъэурэ, дызэдауэурэ ди Iуэхухэр ипэкIэ дгъэкIуэтэн хуейуэ аращ, — жиIащ абы.
— Сэ шэрджэсхэмрэ абхъазхэмрэ сакъытехъукIащ. Абхъазым щызиIэ Iыхьлыхэр къэзгъуэтыжащ, — закъригъэцIыхуащ зэIущIэм хэтхэм Тыркум къикIа пщащэ, щIэныгъэхэм я кандидат Эргюн Озгюн. Ар тепсэлъыхьащ хамэ къэралхэм щыIэ адыгэ сабийхэм бзэр ящIэнымкIэ мыхьэнэшхуэ зэриIэр хэкум къакIуэурэ щыIэным. — Дэ Хэкум япэу дыкъихьауэ аращ. МахуитI къудейщ ар зэдгъэлъагъуну диIэр. Дыхуейт зытплъыхьыну дыхунэсын папщIэ, зэман нэхъ диIэу дыкъэкIуэну, — зыщIэхъуэпсхэр жиIащ Тыркум къикIа пщащэм.
зэIущIэр езыгъэкIуэкIхэм Сочэ щекIуэкIыну Олимпиадэм теухуауэ яIэ еплъыкIэм щIэупщIащ Тыркум къикIа студент Акиф Джихьат.
— Олимпиадэм цIыхухэм еплъыкIэ зэхуэмыдэхэр хуаIэщ. Iуэхум хабзэншагъэ гуэр хэзылъагъуэхэр къытхэтщ. Ауэ ар мамырыгъэм укъыхуезыджэ, ныбжьэгъугъэр зыгъэбыдэ зэхьэзэхуэщ. СыныволъэIу абы политикэ зэдауэ къизыхыну хэтхэм фадемыжьууну, — захуигъэзащ Жаным Руслан щIалэхэмрэ хъыджэбзхэмрэ.
НыбжьыщIэхэм фIыщIэ хуащIащ зэIущIэр къызэзыгъэпэщахэм. Я Хэкум зыщаплъыхьын къудейри абыхэм я дежкIэ лъа- пIэт.
НафIэдз Зулифэ.
